Възпитаниците на Иван Шуманов показаха чудеса в картини на изложба в Сарафската къща | Вестник Приятел - новини от град Самоков
Много се радвам, когато млад човек е толкова всеотдаен към това, което върши. Такъв работохолик е Иван Шуманов. Студент е, но не оставя и преподавателската си дейност в школата по изобразително изкуство „Наум Хаджимладенов” към читалище „Младост”. Тук идват деца и младежи, за да се научат под неговото вещо ръководство да боравят с четките и боите и да оставят върху белите листове своите красиви светове.
Всяка година школата урежда изложби. Дори и в Босилеград, Сърбия, има стенописи на младите творци, а в Самоков почти всяко училище се радва на техни творения.
Последната изложба на школата за тази година бе открита в Сарафската къща на 28 октомври. Изцяло в духа на анимацията тук оживяха измислени от децата – оригинални и авторски, фантазни образи във формат 100/70 см. На изложбата бяха представени и живописни творби от летния творчески период на школата, сред които и икони. Чрез мултимедия присъстващите се запознаха и със самото създаване на картините и стенописите.
Датата 28 октомври не бе избрана случайно – на този ден през далечната 1892 г. в Париж е показано за първи път от художника-изобретател Емил Райно невиждано до тогава зрелище – оптически театър с движещи се картини. Това се смята за начало и на рисуваното кино. И понеже Шуманов и неговите възпитаници създават в своите картини образи на анимационни и филмови герои денят бе особено подходящ за тяхното представяне.
В изложбата участваха 11 млади художници – Алиса Георгиева, Боби Генов, Велислава Вълева, Габи Христова, Денис Данев, Зари Недялкова, Иван Иванов, Карина Стоименова, Мариела Благоева, Радостина Генова и Яна Йовева. Малките творци получиха награди, осигурени от Общината и самоковския Ротари клуб.
По-късно участниците в школата се впуснаха на двора в ново предизвикателство – оцветяване на масивен двуметров стиропорен блок, осигурен от фирма „Пластимо”, на живо – пред погледите на присъстващите. За одухотворената атмосфера допринесоха и братовчедките Марина и Маргарита Бочеви, изпълнили акапелно „Полегнала е Тодора”. Певческите си умения демонстрираха и Натали Николова и Кристиян Трифонов. Изпод четките на младите творци на стиропорния блок се появи огряно от слънцето маслинено дърво, приютило край снагата си, на зелената трева, тъмнокоса девойка и снажен момък с китка в ръка.
Всички се чукнаха с чаша вино за здраве и пожелаха нови успехи на участниците в школата и нейния ръководител. Иван Шуманов пък благодари на Общината, на Людмила Бързанова и Стефан Докузов от Ротари клуб, на изпълнителният директор на „Пластимо” инж. Силвия Несторова и на домакина на изявата Марияна Лобутова, уредничка на Сарафската къща.
Tags: Алиса Георгиева Боби Генов Босилеград Велислава Вълева Габи Христова Денис Данев Емил Райно Зари Недялкова Иван Иванов Иван Шуманов изложба изобразително изкуство Карина Стоименова картини кино Кристиян Трифонов Людмила Бързанова Маргарита Бочева Мариела Благоева Марина Бочева Марияна Лобутова награди Натали Николова Париж Пластимо Радостина Генова рисуване рисунки Ротари клуб Сарафската къща Силвия Несторова стенопис Стефан Докузов Сърбия Франция художник читалище Младост школа Яна Йовева